b'\n_START_ARTICLE_\nTrogi\n_START_SECTION_\nJuoni\n_START_PARAGRAPH_\nKolme nuorta miest\xc3\xa4 ovat retkeilem\xc3\xa4ss\xc3\xa4 Englannin maaseudulla ja t\xc3\xb6rm\xc3\xa4\xc3\xa4v\xc3\xa4t sattumalta outoon luolaan. He laskeutuvat luolaan, miss\xc3\xa4 apinamainen olento hy\xc3\xb6kk\xc3\xa4\xc3\xa4 heid\xc3\xa4n kimppuunsa ja surmaa yhden miehist\xc3\xa4. Kaksi muuta pakenevat. J\xc3\xa4rkytt\xc3\xa4v\xc3\xa4ll\xc3\xa4 kohtaamisella on seurauksensa, ja miehet vied\xc3\xa4\xc3\xa4n hoidettaviksi Brocktonin tutkimuskeskukseen. Tutkimuskeskuksessa antropologian tohtori Brocktonin (Joan Crawford) kiinnostus miesten kohtaamaa outoa olentoa kohtaan her\xc3\xa4\xc3\xa4._NEWLINE_Brockton palkkaa toisen selvinneist\xc3\xa4 miehist\xc3\xa4 apulaisekseen ja yhdess\xc3\xa4 he palaavat tutkimaan luolaa. He onnistuvat n\xc3\xa4kem\xc3\xa4\xc3\xa4n olennon ja ottavat siit\xc3\xa4 valokuvia. Brockton on varma, ett\xc3\xa4 olento on jonkinlainen apinamies (engl. troglodyte), puuttuva linkki. H\xc3\xa4n ottaa asiakseen tutkia Trogiksi nime\xc3\xa4m\xc3\xa4\xc3\xa4ns\xc3\xa4 olentoa ja yritt\xc3\xa4\xc3\xa4 muun muassa kommunikoida t\xc3\xa4m\xc3\xa4n kanssa. Brocktonin on lis\xc3\xa4ksi vakuutettava paikalliset kyl\xc3\xa4l\xc3\xa4iset, viranomaiset ja kollegansa l\xc3\xb6yt\xc3\xb6ns\xc3\xa4 merkitt\xc3\xa4vyydest\xc3\xa4. Paikalliset haluaisivat nimitt\xc3\xa4in surmata Trogin, jonka he uskovat olevan vaarallinen ja aggressiivinen hirvi\xc3\xb6. _NEWLINE_Brockton saa napattua Trogin laboratorioonsa ja alkaa yhdess\xc3\xa4 Sam Murdockin (Michael Gough) ja t\xc3\xa4m\xc3\xa4n tytt\xc3\xa4ren Annen (Kim Braden) kanssa opettaa apinamiest\xc3\xa4. Brocktonin avulla Trogi alkaa kesyynty\xc3\xa4, mutta se ei riit\xc3\xa4 Murdockille, joka vaatii oikeusistuinta surmaamaan apinamiehen. Oikeuden vastaus on kielteinen. Murdock ei t\xc3\xa4st\xc3\xa4 lannistu ja p\xc3\xa4\xc3\xa4tt\xc3\xa4\xc3\xa4 hoitaa asian omak\xc3\xa4tisesti. H\xc3\xa4n murtautuu Brocktonin laboratorioon, vapauttaa Trogin h\xc3\xa4kist\xc3\xa4\xc3\xa4n ja yritt\xc3\xa4\xc3\xa4 tappaa t\xc3\xa4m\xc3\xa4n. Yritys ep\xc3\xa4onnistuu, ja Trogi surmaa miehen. Seuraavaksi vihainen Trogi suuntaa kulkunsa kyl\xc3\xa4lle, miss\xc3\xa4 se aiheuttaa tuhoa ja tappaa useita ihmisi\xc3\xa4. Lopuksi se nappaa mukaansa pikkutyt\xc3\xb6n ja pakenee entiseen kotiinsa takaisin luoliin. _NEWLINE_Viranomaiset l\xc3\xa4htev\xc3\xa4t jahtaamaan Trogia, mutta tohtori Brockton eh\xc3\xa4tt\xc3\xa4\xc3\xa4 ensin olennon luo. H\xc3\xa4n laskeutuu kielloista huolimatta sen luolaan ja saa Trogin taivuteltua antamaan pikkutyt\xc3\xb6n takaisin. Viranomaiset kuitenkin rynt\xc3\xa4\xc3\xa4v\xc3\xa4t sis\xc3\xa4\xc3\xa4n ja surmaavat Trogin.\n_START_SECTION_\nArvioita\n_START_PARAGRAPH_\nVideo-oppaassa vuodelta 1994 Kari Salminen kutsuu Trogia aidoksi kalkkunaklassikoksi ja antaa sille yhden t\xc3\xa4hden viidest\xc3\xa4, mik\xc3\xa4 vastaa sanallista arviota \xe2\x80\x9dhuono\xe2\x80\x9d.'